Հիսարյան ոչխար

Հիսարյան ոչխար (), կոպտաբուրդ, դմակավոր, մսաճարպատու ցեղ։ Բուծվել է Տաջիկստանում՝ ժողովրդական սելեկցիայով։ Խոյերի մնդավի բարձրությունը՝ 80-85, իսկ մաքիներինը 75-80 սմ է։ Մարմնակազմվածքն ամուր է, իրանը՝ համեմատաբար երկար, կուրծքը՝ լայն և խոր, ոտքերը՝ ամուր ու բարձր, մեջքը՝ ուղիղ, մնդավը և գավակը՝ լայն։ Գլուխը խոշոր է, սապատավոր։ Մաքիներն անեղջյուր են, խոյերը հաճախ ունեն փոքր եղջյուրներ։ Սրբոսկրների հատվածում տեղադրված է մեծ դմակ (18-20 կգ)։ Խոյերի միջին կենդանի զանգվածը 130-140 կգ է (առավելագույնը՝ 190), մաքիներինը՝ 80-90 (առավելագույնը՝ 150)։ Վաղահաս են, 6 ամսական խոյերի կենդանի զանգվածը մոտ 60 կգ է։ Սպանդային ելքը՝ 58-60%։ Գույնը հիմնականում գորշ է։ Խոյերի բրդատվությունը՝ 1,3-1,6, իսկ մաքիներինը 1,0-1,4 կգ է։ Պտղատվությունը՝ 115-120%։ 

Բուծվում է Տաջիկստանում և Ուզբեկստանում։ Հարմարված է լեռնային արոտային պայմաններին։

Կենդանիներ այբբենական կարգով
Ոչխարի ցեղեր